Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 508/12/7712	Svidník, 16.11.2012
EEČ : 2-60-69-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	Dňa 7.10.2012 o 04,40 hod. viedol dodávkové motorové vozidlo značky Mercedes XXXXX, evidenčného čísla KLZ 3830 po rýchlostnej ceste R4 v smere jazdy od obce Stročín do Ladomirovej, avšak v dôsledku únavy a mikrospánku vedenie vozidla nezvládol, prešiel do protismeru, kde havaroval v ľavej priekope, pričom jeho spolujazdec Constantin Pop utrpel ľahké zranenie a to vykĺbenie ľavého ramena a tržnú ranu čela, ktoré si vyžiadali dobu liečenia v trvaní 4-5 týždňov, čím porušil ustanovenia § 4 odsek 2 písmena c) § 9 odsek 1 v nadväznosti na § 137 odsek 2 písmena c) k) zákona číslo 8/2009 Z.z. o cestnej premávke.
lebo je trestné stíhanie neprípustné podľa § 9 odsek 1 písmeno f
Odôvodnenie:
	Uznesením povereného príslušníka Policajného zboru Okresného riaditeľstva Policajného zboru, okresného dopravného inšpektorátu vo Svidníku ČVS: ORP-65/DI-SK-2012 zo dňa 7.10.2012, bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX Sipovi, pre prečin ublíženia na zdraví podľa § 158 Trestného zákona, ktorého sa mal dopustiť tak, ako je to uvedené vo výrokovej časti tohto uznesenia. 

	Po vznesení obvinenia bol dňa 7.10.2012 vypočutý poškodený Constantin Pop z Rumunska, ktorý využívajúc svoje oprávnenie podľa § 211 odsek 1 Trestného poriadku nedal súhlas na trestné stíhanie svojho synovca XXXXX Sipa a nežiada náhradu škody spôsobenú pri dopravnej nehode na vozidle ani v súvislosti so svojim zranením.

	Prečin ublíženia na zdraví podľa § 158 Trestného zákona patrí medzi trestné činy uvedené v § 211 ods. 1 Trestného poriadku, pre ktoré trestné stíhanie možno začať a v už začatom trestnom stíhaní pokračovať iba so súhlasom poškodeného. ak je obvinený vo vzťahu k poškodenému osobou, voči ktorej by mal poškodený ako svedok právo odoprieť výpoveď.

	Podľa § 130 odsek 2 Trestného poriadku je svedok oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu suredencovi, osvojiteľovi, osvojencovi manželovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu.

	Podľa § 215 odsek 1 písmena d) Trestného poriadku prokurátor zastaví trestné stíhanie ak je trestné stíhanie neprípustné podľa § 9 Trestného poriadku.

	Podľa § 9 odsek 1 písmena f) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

	Vzhľadom na vyššie uvedené dôvody nebolo možné v trestnom stíhaní bez ďalšieho súhlasu poškodeného pokračovať a tak prokurátor aplikoval príslušné procesné ustanovenie Trestného poriadku a trestné stíhanie voči obvinenému ako nepripustné podľa § 215 odsek 1 písmena d) Trestného poriadku s poukazom na ustanovenie § 9 odsek 1 písm. f) Trestného poriadku zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasledujúce Trestného poriadku).

JUDr. Miroslav Ryzner
prokurátor